5.2. No saskaņotas uz stratēģisku pieeju ES publiskā sektora sadarbspējai

Programma ISA² tika īstenota no 2016. gada 1. janvāra līdz 2020. gada 31. decembrim, un tās kopējais budžets bija 130,9 miljoni eiro. Daži pasākumi vēl turpinās. Tā finansēja darbības, kas katru gadu tika noteiktas kārtējā darba programmā. Programma ISA² bija pieejama ES dalībvalstīm, citām Eiropas Ekonomikas zonas valstīm un kandidātvalstīm. Papildus 28 ES dalībvalstīm (27 dalībvalstīm 2020. gadam) programmā piedalās 4 citas valstis.

Lai šos mērķus sasniegtu, programmas izstrādē par pamatu ir ņemti tās priekšteces programmas ISA sasniegumi. Liela uzmanība bija veltīta arī tam, lai programma sekmīgi iekļautos plašākā politikas digitalizācijas satvarā, it īpaši saistībā ar ES publiskās pārvaldes iestāžu sadarbspēju. Lēmuma par ISA² 1. panta 2. punkts paredz: programma ISA² nodrošina, ka ar Eiropas sadarbspējas satvara (EIF) starpniecību sadarbspēja un tās īstenošana tiek vienoti izprasta dalībvalstu publiskās pārvaldes iestādēs.

Novērtēšanu Komisija uzticēja ekspertu komisijai no neatkarīga konsultāciju uzņēmuma. Novērtēšanu pārraudzīja starpdienestu koordinācijas grupa, un tā tika cieši koordinēta ar EIF novērtēšanu un turpmākās sadarbspējas politikas ietekmes novērtējumu, ko Komisija plāno ierosināt Parlamentam un Padomei 2022. gada 2. ceturksnī.

Ar Lēmumu par ISA² 2016. gada 1. janvārī tika sākta piecu gadu programma Eiropas publiskās pārvaldes iestāžu, uzņēmumu un iedzīvotāju sadarbspējas risinājumu un kopīgu sistēmu nodrošināšanai (programma ISA²). Tā ir piektā no vairākām Eiropas Komisijas programmām, kuras vērstas uz sadarbspējīgiem risinājumiem publiskajā sektorā. Sadarbspēja, kas definēta Eiropas sadarbspējas satvarā (EIF), nav tehnisks jautājums – tās drīzāk ir juridiskās, organizatoriskās, semantiskās un tehniskās prasības, kas jāizpilda, lai būtu iespējams integrēt publiskos pakalpojumus.

Lēmums par programmu ISA² attiecas uz daudziem vienas nozares un daudznozaru ES sadarbspējas pasākumiem ES līmenī. Kopš programmas sākuma ir pieņemtas arī citas svarīgas ES iniciatīvas:

·2016. gads ‒ stājās spēkā Vispārīgā datu aizsardzības regula un Tīmekļvietņu piekļūstamības direktīva.

·2018. gads ‒ stājās spēkā Regula par vienotu digitālo vārteju un Regula par nepersondatu brīvu apriti.

·2019. gads ‒ stājās spēkā ES Kiberdrošības akts un citi saistītie tiesību akti, kā arī Atvērto datu direktīva.

·2020. gads ‒ Komisija ierosināja Digitālo pakalpojumu tiesību aktu, Datu pārvaldības aktu un, reaģējot uz Covid-19 krīzi, sadarbspējas iniciatīvas saistībā ar e-veselību .

3.4.Investīcijas digitalizācijā

Publiskās pārvaldes iestādes visā ES iegulda lielus līdzekļus savu pakalpojumu un atbalsta biroju digitalizācijā. Covid-19 izraisītā krīze ir vēl vairāk uzsvērusi digitālo risinājumu nozīmi. Novērtēšanas periodā digitalizācijas procesu veicināja ne tikai ISA², bet arī citas ES programmas:

· Strukturālo reformu atbalsta programma , kas īstenota no 2017. līdz 2020. gadam un turpinājās ar tehniskā atbalsta instrumentu 2021.–2027. gadam ;

· “Apvārsnis 2020” (programma pētījumiem un inovācijām), Eiropas Sociālais fonds un Eiropas Reģionālās attīstības fonds finansiāli atbalstīja digitalizāciju. Vēl vienu svarīgu finansējuma avotu nākotnē nodrošinās Atveseļošanas un noturības mehānisms , jo 20 % no tā budžeta ir jānovirza digitālajiem tēriņiem.

4.Novērtējuma konstatējumi

Programmas ISA² novērtēšanu veica ar dažādām metodēm, izmantojot savāktos kvalitatīvos un kvantitatīvos datus. Notika arī dokumentu izpēte, sabiedriskā apspriešana, mērķtiecīgas tiešsaistes aptaujas, padziļinātas intervijas un divi ieinteresēto personu darbsemināri. Apspriešana deva iespēju aptvert plašu dažādu programmas ISA² ieinteresēto personu loku ‒ tika iesaistīti ne tikai dalībvalstu un Komisijas struktūrvienību pārstāvji, bet arī iedzīvotāji un standartizācijas organizācijas.

Lai savāktu precīzākus datus, no 54 darbībām, kas bija apkopotas 9 paketēs un ko finansēja programma ISA², tika atlasīta 21 darbība. Lai atlasītās darbības pietiekami reprezentētu programmu, izlasi izveidoja atbilstīgi trīs iepriekš noteiktiem kritērijiem. Datu vākšanu papildināja programmas novērtēšana, ko veica pieci sadarbspējas tehniskie eksperti.

Novērtēšanā lielākā uzmanība tika veltīta šādiem septiņiem galvenajiem kritērijiem: būtiskums, efektivitāte, lietderība, saskaņotība, ES pievienotā vērtība, izmantojamība un ilgtspēja.

4.1.Cik lielā mērā programma ISA² bija sekmīga?

Pamatojoties uz datiem, kas savākti no 102 ieinteresētajām personām, rūpīgas dokumentu izpētes un ekspertu veiktiem izvērtējumiem, šis novērtējums liecina, ka ir notikusi zināma virzība uz programmas ISA² mērķu īstenošanu. Aptaujātie ISA² risinājumu lietotāji un pasākumu īstenotāji, kuriem par programmu ir vairāk zināšanu, kopumā uzskata, ka ir bijusi būtiska virzība uz programmas mērķu sasniegšanu. Kopumā no visām aptaujātajām ieinteresēto personu grupām programmas mērķu īstenošanu viszemāk novērtēja respondenti no valsts un reģionu publiskajām iestādēm.

Attiecībā uz vispārīgajiem un konkrētajiem mērķiem lielākā daļa respondentu apliecināja un arī dokumentu izpēte apstiprināja, ka zināmā mērā vai lielā mērā ir sasniegti šādi mērķi:

·“identificēt, izstrādāt un ekspluatēt sadarbspējas risinājumus, ar kuriem palīdz īstenot ES politiku un darbības” (kopējais vidējais vērtējums ir 3,43 punkti no 5). Programmas ISA² darbības dažādos veidos ir palīdzējušas sasniegt arī EIF , Regulas par vienotu digitālo vārteju , Atvērto datu direktīvas , e-iepirkumu, INSPIRE direktīvas, Eiropas Statistikas sistēmas un finanšu jomas tiesību aktu mērķus;

·“veicināt sadarbspējas risinājumu atkalizmantošanu” (kopējais vidējais vērtējums ir 3,43 punkti no 5). Iniciatīva “ Joinup ” ‒ tāda paša nosaukuma platforma ‒ sniedz visaptverošu pārskatu par esošajiem sadarbspējīgajiem risinājumiem, kas pieejami atkalizmantošanai, ieskaitot piekļuvi vairākiem valstu un pat vietējiem portāliem. Interaktīvā karte programmas ISA² vietnē ataino, cik lielā mērā ISA² risinājumi ir īstenoti Eiropas Savienībā. Varētu darīt vairāk, lai veicinātu to ieviešanu un atkārtotu izmantošanu, it īpaši reģionu un pašvaldību līmenī;

·“izstrādāt, saglabāt un veicināt holistisku pieeju sadarbspējai ES” (kopējais vidējais vērtējums ir 3,39 punkti no 5). Izveidojot struktūras sadarbībai ar ES valstīm (ISA² komiteju) un atbalstot EIF īstenošanas veicināšanu un uzraudzību, programma ISA² būtiski veicina izpratni par sadarbspēju.

Programma ISA² mazākā mērā ir palīdzējusi veicināt “efektīvākas, vienkāršotas un lietotājam draudzīgas e-pārvaldes izveidi publiskās pārvaldes valsts, reģionālā un vietējā līmenī” (kopējais vidējais vērtējums ir 3,20 punkti no 5). Novērtēšana parādīja, ka reģionālā un vietējā līmenī joprojām ir maz zināšanu un risinājumi tiek izmantoti ierobežoti. Trūkst arī stratēģiskas un visaptverošas pieejas.